Αρχιεπίσκοπος Θυατείρων και Μεγάλης Βρετανίας Νικήτας

Ο Αρχιεπίσκοπος Νικήτας (κατά κόσμον Λιούλιας, Τάρπον Σπρινγκς, 22 Ιουνίου 1955) είναι Ελληνοαμερικανός θεολόγος, πανεπιστημιακός και ιεράρχης του Οικουμενικού Πατριαρχείου, που διατελεί Αρχιεπίσκοπος Θυατείρων και Μεγάλης Βρετανίας από τον Ιούνιο του 2019.

Προηγουμένως είχε διατελέσει Μητροπολίτης Χονγκ Κονγκ από το 1996 έως το 2007, και έπειτα Μητροπολίτης Δαρδανελλίων και διευθυντής του Ορθόδοξου Ινστιτούτου Πατριάρχου Αθηναγόρα στην Καλιφόρνια των ΗΠΑ από το 2007 έως την εκλογή του σε Αρχιεπίσκοπο Θυατείρων. 

Βιογραφικά στοιχεία
Ο κατά κόσμον Νικήτας Λιούλιας γεννήθηκε στις 22 Ιουνίου 1955 στην Τάμπα της Φλόριντα των ΗΠΑ, από Έλληνες γονείς καταγόμενους από την Κάλυμνο. Σπούδασε στο Πανεπιστήμιο της Φλόριντα, από το οποίο έλαβε το πτυχίο του στην Θρησκειολογία (1976). Ακολούθως, στη Θεολογική Σχολή του Τιμίου Σταυρού της Βοστώνης, από την οποία αποφοίτησε το 1980 και κατόπιν πραγματοποίησε μεταπτυχιακές σπουδές στη Θεολογική Σχολή του Αριστοτελείου Πανεπιστημίου Θεσσαλονίκης (1982).

Υπηρέτησε ως γραμματέας στά γραφεία του βουλευτή Μιχαήλ Μπιλλιράκη στην Ουάσινγκτον (1982-1984). Χειροτονήθηκε διάκονος το 1985 από τον  Αρχιεπίσκοπο Αμερικής Ιάκωβο και κατά το ίδιον έτος πρεσβύτερος. Υπηρέτησε στην ενορία των Αγίων Κωνσταντίνου και Ελένης (Merriville, ΙΝ) και από το 1987 στην Ιερά Επισκοπή Σικάγου ως γραμματέας. 

Το 1988 έλαβε το οφφίκιο του αρχιμανδρίτη και ανέλαβε πρωτοσύγκελλος της παραπάνω Επισκοπής. Επί διετία στην Αγία Πετρούπολη της Ρωσίας συμπλήρωσε τις σπουδές του στην ιστορία και την εκμάθηση της ρωσικής γλώσσας. Κατά το διάστημα αυτό επέδειξε ιδιαίτερο ζήλο για τα προγράμματα νεολαίας, και ανέπτυξε πλούσια δράση με αξιόλογο ποιμαντικό και φιλανθρωπικό έργο. 

Δίδαξε στο Πανεπιστήμιο Loyola of Chicago επιλεγόμενα μαθήματα περί Ορθοδοξίας. Στις 2 Δεκεμβρίου 1996 εξελέγη παμψηφεί Μητροπολίτης Χονγκ Κονγκ και χειροτονήθηκε στις 14 του ίδιου μήνα στον Πατριαρχικό Ναό του Αγίου Γεωργίου. Η ενθρόνισή του έγινε στον Καθεδρικό Ναό του Αγίου Λουκά Χονγκ Κονγκ στις 12 Ἰανουαρίου 1997 και κατέστη πρώτος κανονικός ποιμενάρχης της νεοϊδρυθείσας Μητρόπολης Χονγκ Κονγκ. Στο Χονγκ Κονγκ υπηρέτησε, επίσης, ως λέκτορας στην Ορθόδοξη Θεολογία και Λειτουργία στο Καθολικό Σεμινάριο του Αγίου Πνεύματος, από το 1999 έως το 2007.

Το 2007 εξελέγη Μητροπολίτης Δαρδανελλίων και διορίστηκε Διευθυντής του Ορθόδοξου Ινστιτούτου Πατριάρχου Αθηναγόρα (ΠΑΟΙ) στο Μπέρκλεϊ της Καλιφόρνιας. Υπηρέτησε στο ΠΑΟΙ από το 2007 έως το 2019, όπου ήταν επίσης λέκτορας στην Ορθόδοξη Θεολογία. Στη Μητρόπολη του Σαν Φρανσίσκο υπηρέτησε επί μακρό χρονικό διάστημα στις ενορίες του Καθεδρικού Ναού της Ανάληψης στο Όκλαντ και της Εκκλησίας του Αγίου Νικολάου στο Σαν Χοσέ. Επισκέφτηκε επίσης πολλές άλλες κοινότητες στη Δυτική Ακτή των Ηνωμένων Πολιτειών. Το 2016 ήταν μέλος της αντιπροσωπείας του Οικουμενικού Πατριαρχείου στην Πανορθόδοξη Σύνοδο της Κρήτης.

 Αρχιεπίσκοπος Θυατείρων και Μεγάλης Βρετανίας 
Τον Ιούνιο του 2019 εξελέγη Αρχιεπίσκοπος της Μεγάλης Βρετανίας από την Ιερά Σύνοδο του Οικουμενικού Πατριαρχείου."Νέος Αρχιεπίσκοπος Θυατείρων, ο από Δαρδανελλίων Νικήτας", ΟΡΘΟΔΟΞΙΑ 12.06.2019. Η ενθρόνισή του έλαβε χώρα στις 27 Ιουλίου 2019 στον καθεδρικό ναό της Θείας Σοφίας στο Λονδίνο.Archbishop Nikitas Enthroned in London,greekreporter.com, Nick Kampouris, 28/07/2019

Ο Αρχιεπίσκοπος Νικήτας υπηρετεί το Οικουμενικό Πατριαρχείο σε πολλούς σημαντικούς τομείς, όπως: Συντονιστής της Πατριαρχικής Ομάδας για την Εμπορία Ανθρώπων και τη Σύγχρονη Δουλεία, Πρόεδρος της Επιτροπής Νεολαίας για το Οικουμενικό Πατριαρχείο και συμπρόεδρος και διευθύνουσα επιτροπή του Ιδρύματος Inter-Faith του Ηλία. Έχει λάβει επίσης πολλά αξιώματα για τη συμμετοχή του και την ηγεσία του στο διαθρησκειακό διάλογο.

Πέρα της μητρικής του (Ελληνιστική Κοινή, Καθαρεύουσα, Δημοτική γλώσσα), ομιλεί άπταιστα αγγλικά και ρωσικά.

Παραπομπές

Εξωτερικοί σύνδεσμοι
 Δικτυακός τόπος Αρχιεπισκοπής Θυατείρων και Μεγάλης Βρετανίας-Βιογραφικό Αρχιεπισκόπου
 Δικτυακός τόπος Οικουμενικού Πατριαρχείου-Βιογραφικό Αρχιεπισκόπου

Νικητας
Κατηγορία:Μητροπολίτες Χονγκ Κονγκ
Κατηγορία:Μητροπολίτες Δαρδανελλίων